חוק הבנקאות (שירות ללקוח) (תיקון מס' 30), התשע"ט-2018
הצעת חוק פרטית, הכנסת ה-20
פורסם: ספר החוקים, חוברת 2767, עמ' 98, 2018-12-27T00:00:00+02:00
תיקון מס' 30 לחוק הבנקאות (שירות ללקוח), התשמ"א-1981 קובע כי טרם כריתת הסכם הלוואה לדיור לרכישת דירה יחידה, על נותן ההלוואה להודיע ללקוח שבאפשרותו לבחור במסלול שמאפשר לו לדחות את מועד הפירעון החודשי של ההלוואה במקרים הבאים: הלקוח אינו עובד; הלקוח חלה או נפצע והוא אינו כשיר לעבוד במשך יותר מ-3 חודשים רצופים;  הלקוחה ילדה, אינה עובדת וטרם חלפו 6 חודשים מיום הלידה. זאת, כדי להקל על הלקוח כאשר הוא נקלע למצוקה כלכלית זמנית במצבים האמורים בתיקון. לקוח שיבחר במסלול האמור, יוכל לדחות את מועד פירעון ההלוואה עד ל-3 חודשים, פעם אחת בשנה ולא יותר מ-3 פעמים בתקופת ההלוואה. התיקון קובע עוד כי נותן ההלוואה ימסור ללקוח הסבר בכתב, לפני כריתת הסכם ההלוואה, על התנאים לדחיית מועד הפירעון כאמור כולל העלויות הכרוכות בעצם כלילת אפשרות דחיית הפירעון בהסכם, כמו גם העלויות הכרוכות במימוש אפשרות הדחייה בפועל. לא ניתן להתנות על הוראות התיקון אלא לטובת הלקוח. ההוראות חלות על כל נותני המשכנתאות במשק, כגון תאגידים בנקאיים, חברות ביטוח וגופים חוץ-בנקאיים שנותנים הלוואות לדיור.